༄། །ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་གྱི་ཐོན་ཆོས་བཞུགས་སོ།།
ན་མོ་གུ་རུ། དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་གཉིས་སུ་མེད་པ་ཡེ་ཤེས་ཀྱི་ངོ་བོར་གྱུར་པ། ཆོས་ཀྱི་རྒྱལ་པོ་ཡང་དགོན་པའི་ཞལ་ནས། འོ་སྐོལ་སྒོམ་ཆེན་པ་ལ་གཅིག་སྟེ་གཉིས་ཏེའི་ཚིག་ཟིན་གྱིས་མི་ཕན། ཁ་སང་དེ་སོང་དེ་རིང་འདི་སོང་ཀྱི་ཤོག་གྲངས་ཀྱིས་མི་ཕན། ཚེ་ཕྱི་མ་ལ་དུས་བཏབ། ནམ་མཁའ་སྟོང་པ་ལ་མཛུབ་མོ་གཏད། ལེགས་པར་བརྡའི་དོན་རྣམ་གཞག་ཙམ་པོ་དེས་དོན་མི་འགྲུབ། དེ་འདྲ་ལ་སློབ་དཔོན་མཚན་ཉིད་པ་རང་མཁས། སྒོམ་ཆེན་པའི་ཆོས་ཉམས་མྱོང་གིས་ཕྲ་བ་བྱ་བ་ཆོས་ཐམས་ཅད་ཤེས་པ་སྐད་ཅིག་མའི་ཐོག་ཏུ་ཕབ་ནས། སྒོམ་མཉམ་བཞག་རྗེས་ཐོབ་གཅིག་གི་ཁོངས་སུ་འདྲིལ་དགོས། སེམས་ཐོག་ཏུ་གཏན་ལ་ཕབ། རིག་ཐོག་ཏུ་རྡོ་རུས་ཐུག་པ་ཞིག་དགོས། བཀའ་སྡེ་སྣོད་ནས་གསུངས་པ་ཐམས་ཅད་ཉམས་མྱོང་ཤེས་པ་སྐད་ཅིག་མའི་ཐོག་ཏུ་ངོ་འཕྲོད་ནས་ཆོས་ཀྱི་བདག་པོ་ཞིག་ཏུ་རང་ཧྲིལ་གྱི་འགྲོ་དགོས། དོན་སྤྱིའི་རྣམ་པར་མ་ལུས་པར་རང་རྒྱུད་ཐོག་ཏུ་ལྷང་གིས་སྐྱེ་དགོས། རྒྱུད་ལ་སྐྱེ་བ་ལ་བསྒོམ་དགོས། བསྒོམ་པ་ལ་འཇིག་རྟེན་བློས་ཕྱིས་ཀྱིས་གཏོང་དགོས། ལར་ཤོག་གུ་ལ་བྲིས་བ་དེ་རྣམས་ཡི་གེ་བྱ་བ་ཡིན། སློབ་དཔོན་གྱི་གསུངས་པ་དང་། རང་གི་ཁ་ནས་འབྱིན་ཤེས་པ་དེ་རྣམས་ཚིག་བྱ་བ་ཡིན། དེ་གཙུག་ཡིན་པར་འདུག་སྙམ་པ་བློ་ཡུལ་དུ་བྱུང་བ་དེ་རྣམས་གོ་ཡུལ་བྱ་བ་ཡིན། དེས་ཉོན་མོངས་པའི་མགོ་ཡང་མི་ནོན། རྣམ་པར་རྟོག་པའི་སྤུན་ཐག་ཀྱང་མི་ཆོད། རྐྱེན་བཟང་ངན་གྱི་རོ་ཡང་མི་སྙོམས། ཏུག་ཐུག་ཙ་ན་བ་མཆུ་ན་ལ་ཐུག པོ་ཏི་མཛོ་ཁལ་ལྔ་བརྒྱ་ཡོང་བ་ཡོད་ཀྱང་འཆི་ཙ་ན་ཤུལ་དུ་ལུས་པ་ཡིན། ཤོག་གུ་ཡུག་སྣ་ཙམ་ཞིག་ཀྱང་ཁྱེར་དབང་མི་མཆི། གདམས་ངག་ཟབ་མོ་ཨི་ཐི་མཚལ་མགོ་ཅན་བེ་བུམ་བཅའ་བཅུ་ཡོད་ཀྱང་ཁམ་པ་ཅིག་འཆི་བ་བཞིན་སོང་དོགས་ཡོད། དེ་རྣམས་ཀྱི་དོན་འདིར་སིབ་ཏུ་མི་འདོད། ཚིག་ཤེས་སྡེ་སྣོད་གསུམ་དང་རྒྱུད་སྡེ་བཞི་བློར་ཤར་ཡོད་ཀྱང་། འཆི་ཁར་སེམས་ལ་བཞག་ས་མེད་པར་སྲིད་པ་ཡིན། ལོ་ཙཱ་བ་རྔོག་ཆེན་པོ་བསམ་ཡས་མ་རིའི་རྩར་སྐུ་གཤེགས་པའི་དུས་སུ། འདི་ལ་བརྟེན་ནས་བདག་ཅག་འཁོར་བའི་ཕ་རོལ་ཏུ། །འགྲོའོ་སྙམ་ནས་རྒྱ་མཚོར་འཇུག་པ་གང་ཡིན་པ། །ལྦུ་བ་རབ་ཏུ་བརྩེགས་འདྲ་སོས་པའི་ཕུང་པོ་འདི། །རི་མཆོག་འདྲ་བའི་རང་བཞིན་ཉིད་དུ་གཏན་ནས་སླུས། །ཞེས་ཐོས་བསམ་རྐྱང་པ་ལ་ཐུགས་ཆད་པའི་གསུང་བྱོན་པ་དེ། ཁོང་རང་ནི་ཐོས་གྲོལ་ཆེན་པོར་བཞུགས་ཀྱང་། གསུང་དེ་དགོངས་པ་ཅན་ཡིན་ཏེ། ཕྱིས་རབས་ཀྱི་ཐོས་བསམ་རྐྱང་པ་བ་རྣམས་ལ་ནན་ཏར་ལྕི་བ་ཡིན་གསུང་། ཕལ་པོ་ཆེའི་མདོ་ལས། ཇི་ལྟར་བུ་རམ་མངའ་བའི་རོ། །ཐོས་པས་རོ་ནི་མི་མྱོང་ཏེ། །ཟོས་པས་རོ་ནི་མྱོང་བར་འགྱུར། །དེ་བཞིན་སྟོང་པ་ཉིད་ཀྱི་རོ། །བརྗོད་པས་རོ་ནི་མི་མྱོང་ཏེ། །བསྒོམས་པས་རོ་ནི་མྱོང་བར་འགྱུར། །ཞེས་པས་དཔེར་ན་མི་ལྟོགས་པ་གཅིག་གིས་ཟན་ཟན་ཞེས་ཁ་ནས་སྟོང་ཕྲག་ཅིག་སྟོན་ཀྱང་འགྲངས་པ་ལ་མི་ཕན། ཟན་དེ་འདྲ་བ་གཅིག་ཡོད་སྙམ་པ་བློ་ཡུལ་དུ་བྱས་ཀྱང་མི་ཕན་ཏེ། ནས་ཡོས་སུ་རྔོས། དེ་ཕྱེ་རུ་བཏགས། དེ་ཆུ་ལ་རྫིས། ལག་པས་རྦད་རྦད་བཅད་ཀྱིན་ཟོས་ན་འགྲངས་པ་ཡོང་། དཔེ་དེ་བཞིན་དུ་ཆོས་འདི་རྒྱུད་ལ་སྐྱེ་དགོས། རྒྱུད་ལ་སྐྱེ་བ་ལ་བསྒོམ་དགོས། བསྒོམ་པ་ལ་འཇིག་རྟེན་བློ་ཡིས་གཏོང་དགོས་པས། ཚེ་འདིའི་རྡོས་ཐག་བཅད། ལྟོ་རྒྱབ་ལ་གྱོང་སྐུར། ལུས་སྲོག་ཐེད་ལ་བོར། བཀའ་བརྒྱུད་ཀྱི་རྣམ་ཐར་ལ་བསམ། གོ་ཆ་དང་སྡུག་སྲན་བསྐྱེད། གནས་རི་ཁྲོད་ཀྱི་དགོན་པ་འགྲིམ་གྱིན་སྒྲུབ་སྙུགས་སུ་བསྲིངས་ནས་བཏང་བའི་དུས་སུ་རང་གི་ནང་ནས་སྐྱེ་ཚུལ་གཅིག་ཡོང་བ་ཡིན། སྐྱིད་དུ་རེ་ཡིས་མི་རྗེས་མི་སླེབ། སྐྱིད་འདོད་པ་ལ་ཐོག་མར་སྡུག་གུར་དགོས། ངུ་བྲོ་བའི་ལས་མ་བྱས་པར་རྒོད་བྲོ་བའི་ཟས་དང་མི་འཕྲད། སྙིང་ནས་ཀྱི་འཆི་ཆོས་ཤིག་བྱེད་པ་ལ། བླ་མ་དུས་གསུམ་སངས་རྒྱས་ཀྱི་ཐུགས་དགོངས་སྙེགས་དགོས། བཀའ་བརྒྱུད་གྲུབ་ཐོབ་རྣམས་ཀྱི་རྣམ་ཐར་སྐྱོང་དགོས། རྒྱལ་སྲས་བྱང་ཆུབ་སེམས་དཔའི་སྤྱོད་པ་ལ་སློབ་དགོས། སྤྱིར་རང་མི་ཚེ་ཕྱེད་པའི་ཆོས་དང་མི་རྗེས་རྙོགས་པའི་ཆོས་ཉིད་ཡིན། དེ་ལ་སྐྲ་རེ་བཅད། གོས་རེ་བསྒྱུར། མིང་རེ་སྤོས། གཟུགས་བརྙན་ཟོག་མ་རྟ་ལྟར་ཟ། བོང་ལྟར་འདྲེ། དགའ་མགུར་སྤྱོད། འདོད་དགུར་རོལ། ཉི་མ་དྲོ་བའི་ཆོས། གྲོད་པ་འགྲངས་པའི་ཆོས། བཟའ་བཏུང་གང་མོད། གོང་ཁ་གང་ཆེའི་ཆོས་པ་དེ་ལ་རང་གཞན་གྱི་དོན་གྲུབ་པ་མི་སྲིད་དོ། །ཕུན་སུམ་ཚོགས་པའི་ཁྲོད་ནས་ཡོན་ཏན་བརྙེས་པ་ཨུ་རྒྱན་གྱི་རྒྱལ་པོ་ཨིནྡྲ་བྷོ་དྷི་རྣམ་གསུམ་ལྟ་བུའམ། བོད་ན་དཔལ་སྟག་ལུང་ཐང་པ་དང་། ངའི་བླ་མ་ས་འབྲི་རྣམ་གཉིས་ལྟ་བུ་ཡིན། རྗེ་མི་ལ་རས་པའི་རྒྱལ་པོས་ཟ་ཚྭ་མེད་ཐལ་མེད་ལོ་དགུ་ཙམ་ཟོས། འཕོངས་སྤྲེའུ་བཞིན་སོང་སོང་བསྒོམས་པ་ལས་ཡོན་ཏན་རྙེད་དེ། རྒྱལ་པོ་མུ་ཁྱུད་འཛིན་གྱི་འཇམ་དཔལ་སྒྲུབ་པ་ལ་དཀའ་སླ་ཇི་ཙམ་བྱས་ཆབ་གཏོར་མཁན་པོ་ཀུན་ལ་དྲིས་དང་། སློབ་དཔོན་འཕགས་པ་ཐོགས་མེད་ཀྱིས་རྗེ་བཙུན་བྱམས་པ་སྒྲུབ་པའི་དཀའ་སླ་ཐོས་སམ། འོ་སྐོལ་གྱི་ཆོས་ཀྱི་ཕྱོགས་སུ་ནུབ་གཅིག་གིས་གཉིད་ཐེབས་སམ། ཉིན་གཅིག་གི་ལས་ཐེབས་སམ་ནང་གཅིག་གི་ཟས་ཐེབས་གཅོག་མི་ནུས། དར་ཅིག་གི་བྱ་བྱེད་ཀྱི་ཐེབས་མི་གཅོག་པར། སྒྲུབ་བྱ་ཚེ་འདི་ལ་བྱས། ཆོས་བྱེད་སྙིང་འདོད་ན་ནི་བྱེད། མི་འདོད་ན་ནི་མི་བྱེད། སྟབས་སུ་བདེ་ན་ནི་བྱེད་མི་བདེ་ན་ནི་མི་བྱེད། ཉན་ལོང་མེད་པར་བསྒོམ་འདོད། སྒོམ་ལོང་མེད་པར་གྲུབ་རྟགས་འདོད་ཆོས་བྱ་ལོང་མེད་པར་དེ་མ་ཐག་ཏུ་གྲུབ་ཐོབ་བམ། རྟོགས་ལྡན་ནམ། མངོན་ཤེས་སམ། རྫུ་འཕྲུལ་ལམ། ཅི་འདྲ་བ་གཅིག་འདོད་དེ། མ་བྱུང་ཙ་ན་ང་འདྲས་མི་ཡོངས་པར་འདུག་སྙམ་ནས་སེམས་ཞུམ་ནས་བྱེད་འཕྲོ་གཤོལ། འགའ་ཞིག་ཉན་དུ་བཅུག་ཙ་ན་བསྒོམ་པ་ཙུག་བྱེད། སྒོམ་དུ་བཅུག་ཙ་ན་ཉན་པ་ཙུག་བྱེད། སྙིང་རུས་མེད་པའི་མིས་གཏིང་ནས་ཨརྒཾ་གང་ལ་ཡང་འཆི་བར། དགའ་ཡང་ལྟ་བ་ཁ་འདྲ། རྭ་ཅོ་ཟན་མ་འདྲ་བའི་རིགས་དེ་ལས་ཟིན་གཅིག་མི་ཡོང་། མ་སྒོམ་མ་སྒྲུབ་པའི་སངས་རྒྱས་གཅིག་འོ་སྐོལ་ལ་སྨྲས་པ་གདའ་སྟེ་མི་འཆི། རྒྱུ་ལ་ལས་བྱེད་ངན་པའི་འབྲས་བུ་ལ་རེ་བ་ཆེ་བས་མི་ཕན། རྗེ་མི་ལའི་ཞལ་ནས། རྒྱུ་ལས་མ་བྱུང་གི་འབྲས་བུ་དཀའ། །རླན་ལས་མ་སྐྱེས་ཀྱི་མེ་ཏོག་དཀའ། །གནད་དུ་མ་སོང་གི་སེམས་འཛིན་དཀའ། །གསུང་། བསྐོས་པ་གྱུར་ན་བྲག་ལ་ཆུ་ཡང་འབྱུང་། །བསྲུབས་པར་གྱུར་ན་ཤིང་ལ་མེ་ཡང་འབྱུང་། །སེམས་ཅན་མིས་ནི་རྩོལ་བར་བྱས་གྱུར་ན། །མི་འགྲུབ་པ་ཡི་ལས་ནི་གང་ཡང་མེད། །ཅེས་གསུངས་པས། ཁ་ཟ་འདོད་ལ་བྱིན་པ་འདར་བ། ཝ་མི་རོ་ལ་འཇབ་པ་འདྲ་བའི་ཆོས་པས་མི་འཆི། ངས་མི་ཡོང་བ་དང་མི་བྱ་བ་ཅི་སྟེ་སྙམ་དུ་སྙིང་སྟོབས་ཆེན་པོ་བསྐྱེད་དགོས་ཏེ། ཞང་རཏྣའི་ཞལ་ནས། ཀུན་རྫོབ་རྫུན་སྣང་ཟོག་མ་འདི་ལ་སུས་བརྡོ་བརྡོས་རྒྱལ་བ་ཡིན་གསུང་། རྗེ་བཙུན་བྱམས་པས། གང་ཕྱིར་སེམས་ཅན་མིར་གྱུར་པས། །ཚད་མེད་སྐད་ཅིག་རེ་རེ་ལ། །རྫོགས་པའི་སངས་རྒྱས་ཐོབ་དེ་ཕྱིར། །ཞུམ་པ་དང་དུ་བླངས་མི་བྱ། །ཞེས་གསུངས། སློབ་དཔོན་ཞི་བ་ལྷས། སྦྲང་བུ་ཤ་སྦྲང་བུང་བ་དང་། །དེ་བཞིན་སྲིན་བུར་གང་གྱུར་པ། །དེས་ཀྱང་བརྩོན་པའི་སྟོབས་བསྐྱེད་ན། །བྱང་ཆུབ་རྙེད་དཀའ་བླ་མེད་ཐོབ། །བདག་ལྟ་རིགས་ཀྱི་མིར་སྐྱེས་ནས། །ཕན་དང་གནོད་པ་ངོ་ཤེས་ནས། །བྱང་ཆུབ་སྤྱོད་པ་མ་བཏང་ན། །བདག་གིས་བྱང་ཆུབ་ཅིས་མི་ཐོབ། །ཅེས་གསུངས་སོ། །ཡང་ཞུམ་བཅས་རྩོལ་བ་དོར་བའི་མི། །འཕོངས་ལ་ཐག་པ་ཡོད་དམ་ཅི། །གསུང་། དེས་ན་མ་ཞུམ་དམན་ས་བཟུང་བའི་སྙིང་སྟོབས་བྱ་བ་ཞིག་དགོས། དེ་ཀ་ལ་ཀུན་གཞིའི་ནུས་པ་ཟེར། ཀུན་མཐུན་ཀུན་ལས་ལྷག་པའི་རྣམ་ཐར་ཟེར། ཟུག་ངུ་མེད་པའི་འགྲན་སེམས་ཟེར། མི་མགོ་ཆའི་ཡར་དཔེ་གྱེན་ལ་ལྟ་བ་ཟེར། ཆོས་པ་མཉམ་ཉིད་ཀྱི་འོག་ཏུ་མ་ལུས་པ་རེ་བྱེད་དགོས། མེ་ལ་བསྲེགས་ཀྱང་གསུར་མི་བྲོ། ཆུ་ལ་སྐྱུར་ཡང་ཅོབ་མི་ཐོན་པ་དེས་ཅི་བྱེད། ད་ནི་སྙིང་རྩ་ཚ་དྲག་པ་ཁོ་ན་ལ་དགའ་གསུང་། ཁ་ཅིག་ཡང་ད་ལྟ་ཉིད་དུ་སངས་རྒྱས་ཞིག་བྱ་སྙམ་ནས། གཤོག་པ་བརྟགས་ནས་འཕུར་བ་ལས་མ་རེག་པ་ཞིག་བྱ་སྙམ་ནས་འདུག་ཏེ། དེ་ཡང་ལྷག་དད་བྱ་བ་ཡིན། སློབ་དཔོན་རིན་ཆེན་འབྱུང་གནས་ཀྱི་ཞལ་ནས། དད་པ་མེད་པ་གཙོ་བོའི་དགྲ། །ལྷག་དད་ཤིན་ཏུ་གོལ་བའི་གནས། །གང་འདིར་ཀུན་མཁྱེན་ཚད་མས་འགྲུབ། །གུས་པས་ཀུན་མཁྱེན་འགྱུར་བ་མེད། །ཅེས་པས། དད་པ་མེད་པར་ཚུལ་ཁྲིམས་བསྲུང་བ་དང་། ཚུལ་ཁྲིམས་ལ་མི་གནས་པར་ཐོས་པར་བྱེད་པ་དང་། ཐོས་པར་མ་བྱས་པར་བསམ་མནོ་གཏོང་བ་དང་། ཐོས་བསམ་མ་བྱས་པར་སྒོམ་སྒྲུབ་བྱེད་པ་དང་། གདམས་ངག་མེད་པར་རི་ཁྲོད་འགྲིམ་པ་དང་། ཉམས་མྱོང་མེད་པར་སྤྱོད་པ་བྱེད་པ་དང་། རང་འདོད་མ་ཟད་ཡོན་ཏན་མ་རྫོགས་པར་གཞན་དོན་བྱེད་པ་ཐམས་ཅད་ལྷག་དད་བྱ་བ་ཡིན། དེ་མ་ཐག་ཏུ་པར་འབྱོངས་བྱ་ས་མེད། ཚེ་ཐོག་མ་མེད་པ་ནས་གོམས་གོམས་པ་གཅིག་བཞག་ནས་མ་གོམས་པ་ཞིག་སྐྱེ་དགོས་པ་ཡིན། དེ་ནས་དེ་ལ་མི་སྐྱེ་བས་གནད་མ་འཁྲུལ་བའི་སྒོམ་ཡུན་བསྲིང་དགོས། མགུར་ལས། བློ་ངན་གོམས་ཀྱི་བག་ཆགས་ཤོག་དྲིལ་འདྲ། །ཉམས་གསར་དུ་སྐྱེས་ཀྱང་རྐྱེན་གྱིས་འཇིག །དུས་ཡུན་ཐུང་གིས་འཁྲུལ་པ་མི་ཆོད་ཀྱིས། །སྒོམ་ཡུན་དུ་བསྲིང་ཞིག་སྒོམ་ཆེན་ཀུན། །གསུང་། ཞང་རཏྣའི་ཞལ་ནས། དེ་མ་ཐག་ཏུ་དྲོད་རྟགས་འདོད། །གཤོལ་ལ་ཁད་པའི་སྔ་ལྟས་ཡིན། །སྙུགས་བསྲིང་བསྒོམ་ན་ཅི་ཚུགས་འཆི། །གསུང་། ཡང་། སྙུགས་སྲིང་འདོད་ཐག་མ་ཉེས་མཛོད། །ལེ་ལོའི་བདུད་ལ་མ་བཀུར་མཛོད། །ལ་འུར་ཕྱེ་གཏོར་མ་འགམ་མཛོད། །ཚིག་འདི་ཕུགས་སུ་གནད་ཀ་ཆེ། །བྱ་བ་འདི་ང་ལ་ནན་ཏར་ཕན་པ་ཞིག་བྱུང་སྐྱེས་བུ་ཀུན་གསུངས། དེས་ན་མཚན་ལྡན་གྱི་བླ་མ་ལ་གནད་ཅན་གྱི་གདམས་ངག་ཞུས། ཉམས་ཁྲིད་ཟབ་མོའི་སྐྱ་བར་ནས་བཏོན། ཐོས་བསམ་གྱི་སྒྲོ་འདོགས་ལེགས་པར་བཅད། ཐང་ལྷོད་མེད་པའི་སྒྲུབ་པ་སྙུགས་སུ་བསྲིངས་པས། ཇི་ཞིག་ཙམ་ན་ཉོན་མོངས་པ་དང་རྣམ་པར་རྟོག་པ་ཕྲ་ཉལ་གྱིས་འགྲོ། ཉོན་མོངས་པ་མགོ་ནོན་ནས་རང་རྒྱུད་ཞི་དུལ་གྱིས་འགྲོ། བློ་སྣ་མཉེན་ལྕུག་ཀྱིས་འགྲོ། བྱམས་སྙིང་རྗེ་བཅོས་མ་མ་ཡིན་པ་སྐྱེ། མོས་གུས་ཚད་བཟུང་མེད་པ་སྐྱེ། ཉམས་མྱོང་ཤེས་པ་བན་བུན་ལང་ལོང་དུ་འགྲོ། ད་ནི་གཏན་དུ་རི་ཁྲོད་འགྲིམ་མོ། །གཞན་ཀུན་ཡང་རི་ཁྲོད་མི་འགྲིམ་པ་ཅི་བྱེད། སྒྲུབ་པ་མི་བྱེད་པ་ཅི་བྱེད་དེ་སྙམ་པ་བྱུང་སྟེ། ཞང་རཏྣའི་ཞལ་ནས། མ་ཚོར་ཉོན་མོངས་ཤུགས་ཀྱིས་འགག །མ་ཚོར་ཡེ་ཤེས་ཤུགས་ཀྱིས་སྐྱེ། །མ་ཚོར་སྲིད་པའི་ཐང་ལས་ཐར་བྱ་བ་དང་། བཀའ་གདམས་པ་ཀུན་གྱིས། འགྲོ་ནི་ཡེ་འགྲོ་པན་གྱིས་འཕྱོངས་ས་ནི་མེད། གསུང་། སྤྱིར་སྒོམ་ཆེན་པ་ལ་གཅིག་ཕུག་ཟུག་དགོས། སྟན་ལ་ཆགས་དགོས། སྒོམ་མཚང་ར་ལ་རག་ལས་པ་ཡིན། སྒོམ་རྐང་པ་ལ་བབ་པས་མི་ཡོང་། ཤེས་པ་གབ་རྫིས་ཁྱེར། གྲོང་ཁ་ཆུ་བཞིན་ཉུག སྲང་ཁའི་རྒྱན་དུ་བྱེད་པའི་རིགས་དེ་ལ་གང་ཡང་རྣལ་པོ་མི་ཡོང་། རིག་པའི་བཞུགས་ས་སྙིང་ཁ་རང་བཟང་བ་ཡིན། ཆོས་པའི་སོ་ནམ་ཐོས་བསམ་སྒོམ་གསུམ་གང་བྱེད་ཀྱང་སྟན་ཐོག་ནས་བྱེད་དགོས། ཇོ་བོ་ལྷ་རྗེ་མ་ལ་ཉེ་གནས་མས་དེ་རིང་ལྟད་མོའི་ས་དེ་ནས་ཁོ་པ་ཀུན་གྱིས་རྟ་ལ་དེ་འདྲ་ཆགས་ཀྱིན་གདའ་བྱས་པས། དེ་བས་ངས་སྟན་ལ་ཡང་ཆགས་པ་ཡིན་གསུང་ངོ་། །ད་སྟན་ཐོག་དེར་ཡང་རང་ཆོས་ལ་ཞུགས་ནས་ཅི་ཙམ་ལོན། བླ་མ་ནི་ཡུན་ཅི་ཚོད་བརྟེན། གདམས་ངག་ནི་ཅི་ཚོད་ཉན། ཆོས་ནི་ཅི་ཚོད་བྱེད། ཆོས་ནས་བཤད་པ་དང་། བདག་གི་རྒྱུད་ནི་ཅི་ཚོད་མཐུན་ཀྱིན་འདུག བོགས་སམ་ཡོན་ཏན་ཅི་འདྲ་སྐྱེས་འདུག ད་ལྟ་རང་འཆི་ན་བློ་བདེའམ་ཞེ་སྡང་ཅི་ཙམ་འདུག་བསམ་དགོས། འོ་སྐོལ་ཆོས་སྒོར་ཞུགས་ནས་ལོ་དུ་སོང་། བླ་མ་བཟང་པོ་དུ་བསྟེན། གདམས་ངག་ཚར་དུ་ཉན་སེམས། རི་ཁྲོད་འགྲིམ་ལོ་དང་སྒྲུབ་པ་བྱེད་ལོ་ཨེན་རེ་ཙམ་བྱས་ཀྱང་། ད་རུང་ཉོན་མོངས་པ་དབལ་སོ་རེ། རྣམ་རྟོག་གྲ་ཡ་མེ། འཁྲུལ་པ་རྒྱ་ཁ་དེ་བྱས་ནས་སྔར་གྱི་ཤེས་རྒྱུད་དེ་ག་ལ་ཨང་སོར་རེ་བྱས། བློ་བསྐྱེད་ཅི་ཡང་མེད་པ་འདི་ནན་ཏར་ཐུའོ་ཡར་སྐྱེ་མེད་ཀྱི་སྟེང་དུ་སླར་ལ་ཐུ་ཐུ་ཙམ་སོང་བ་མང་། དང་པོ་དད་པའང་འདི་བས་དྲག མོས་གུས་དག་སྣང་བྱ་བློ་ཐམས་ཅད་འདི་བས་བཏུབ་པར་ཡོད་པ་ལ། འོ་སྐོལ་ལ་ནི་མ་ཚོར་བར་དྲེད་པའི་ཆོས་བཞི་ཚང་ཡོད་དེ། བླ་མ་ལ་མིག་དྲེད་ཁྱེར། གདམས་ངག་རྣ་དྲེད་ཁྱེར། དམ་ཚིག་ཚོད་དྲེད་ཁྱེར། དད་པ་སྣུམ་དྲེད་ཁྱེར། གོ་དྲེད་དུ་དྲེད། ཨ་འཐས་སུ་འཐས། གོ་ཡུལ་དུ་ལུས། ཆོས་སྤྱིའི་རྣམ་པར་སོང་ནས། དོན་རང་རྒྱུད་ཀྱི་ཐོག་ཏུ་བྱོན་དུ་མ་འདོད་པར་ཆོས་དང་གང་ཟག་འཛོལ་བ་མ་ཚོར་བར་གདའ་བ། ལུས་རྒོད་བག་སྣ་ཚོགས། ངག་ཐོས་སོང་མཆུས་སོང་། ཡིད་ཁ་ཐོ་མུ་འབྱམས། རྒྱུད་སྲ་རེངས་སུ་བྱས་པའི་ཆོས་པ་དེ་མིའི་རྩ་རུ་ཡོང་ཚུལ། བདོག་ཚུལ་དུ་ཟོག་གེ་ཁྲ་མེ་བྱས་ཀྱང་། རང་ལ་ནང་ན་ཐེ་ཚོམ་མེ་ཞུགས་ཁྲིག་གེ གཡང་ཟ་སེ་བག་ཅིག་ལས་མི་གདའ་ན། བླ་མ་སངས་རྒྱས་དང་མཇལ། གདམས་ངག་བདུད་རྩིར་སོང་། སློབ་མ་བྱང་ཆུབ་སེམས་དཔའ་སོང་། སྒོམ་པ་གངས་དཀར་གྱི་རྒྱལ་པོ་ཏི་སེ་ལ་བྱས་ཀྱང་རང་རྒྱུད་མ་ཐུལ་བའི་སངས་རྒྱས་མི་ཡོང་། སྒོམ་མཁན་རང་གིས་བྱེད་དགོས། །སྒོམ་བསྒོམས་ནས་སྟེར་མི་མི་ཡོང་། །འགྲོ་མགོན་རྒྱ་རས་ཀྱི་ཞལ་ནས། ལྷ་གཉན་གནས་པའི་གངས་རི་དང་། །ཀླུ་གཉན་གནས་པའི་ཆུ་མིག་དང་། །རྒྱལ་བསེན་གནས་པའི་བྲག་ཕུག་དང་། །བླ་མ་གོང་མའི་གདན་ས་དང་། །མཁའ་འགྲོ་འདུ་བའི་དབེན་གནས་སོགས། །མ་སྒོམ་བགྱི་བའི་དགུར་བསྒོམས་ཀྱང་། །སེམས་མ་ཐུལ་གྱི་སངས་རྒྱས་གང་ནའང་དཀོན། །ཁྱེད་གར་འགྲོའི་ས་རུ་རང་རྒྱུད་ཐུལ་གསུང་། རང་རྒྱུད་ལ་བློ་བསྐྱེད་རེ་འདོན་དགོས། ཆོས་ཡུན་རིང་གིས་མི་ཕན་བློ་བདེ་རེ་དགོས་ཀྱིས། ནང་བསམ་སྦྱོར་གྱི་འདུག་ཚུལ་ཞིབ་ཏུ་ལྟོས་ལ། ན་ནིང་གིས་དུས་ནས་ད་ལྟའི་བར་ལ། ལམ་འཇུག་བཟློག་གི་བློ་བསྐྱེད་ཅི་འདུག་སེམས་དང་། འདི་མི་གཅིག་ལ་ཟེར་བ་ལྟ་བུ་མ་ཡིན། འོ་སྐོལ་རང་རེ་སོ་སོ་ཐམས་ཅད་རྒྱུད་ཐོག་ཏུ་གཞོལ་དང་། ལམ་བསླབ་པ་གསུམ་གྱི་དབང་དུ་བྱས་ན་ལྷག